Diari Oficial de la Generalitat Valenciana


Sumari del DOGV 2569, del 16-08-1995 (1995/835827)

RESOLUCIÓ de 4 de maig de 1995, de la Secretaria General de la Conselleria d'Administració Pública, per la qual es disposa la publicació del Conveni Marc de col·laboració entre la Conselleria d'Administració Pública i la Diputació Provincial d'Alacant, en matèria de formació i perfeccionament del personal al servei de les administracions públiques.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2569

Data del DOGV
:   16-08-1995

Secció del DOGV
:   ALTRES DISPOSICIONS

Número del document
:   1995/835827


Data del document
:   04-05-1995

Organisme emissor
:   Conselleria d'Administració Pública

Tipus de document
:   Resolució

RESOLUCIó de 4 de maig de 1995, de la Secretaria General de la Conselleria d'Administració Pública, per la qual es disposa la publicació del Conveni Marc de col·laboració entre la Conselleria d'Administració Pública i la Diputació Provincial d'Alacant, en matèria de formació i perfeccionament del personal al servei de les administracions públiques.  
Subscrit, després de la tramitació prèvia reglamentària, entre la Conselleria d'Administració Pública la Diputació Provincial d'Alacant, el dia 31 de març de 1995, un Conveni Marc de col·laboració en matèria de formació i perfeccionament del personal al servei de les administracions públiques, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0211/95, i que figura com a annex d'aquesta resolució.  
València, 4 de maig de 1995.- El secretari general de la Conselleria d'Administració Pública.  
Conveni Marc de col·laboració entre la Conselleria d'Administració Pública i la Diputació Provincial d'Alacant, en matèria de formació i perfeccionament del personal al servei de les administracions públiques  
Alacant, 31 de març de 1995  
REUNITS:  
D'una part, el Sr. Luis Berenguer Fuster, conseller d'Administració Pública de la Generalitat Valenciana, especialment facultat per a la firma per acord del Govern de la Generalitat Valenciana de data 1 de setembre de 1994.  
I d'altra, el Sr. Antonio Mira-Perceval Pastor, president de la Diputació Provincial d'Alacant, la representació de la qual posseeix, en virtut de l'article 34, 1, punt b, de la Llei 7/85, de 2 d'abril, Reguladora de les Bases de Règim Local, i especialment facultat per aquest acte, pel Ple de la corporació, en la sessió ordinària del 5 de gener de 1995.  
Ambdues parts es reconeixen amb plena capacitat jurídica per a formalitzar el conveni present i   
EXPOSEN:  
Primer  
A la Conselleria d'Administració Pública li correspon exercir les competències que té la Generalitat Valenciana en la formació i perfeccionament del personal de l'administració local i de l'administració autonòmica.  
Segon  
La Conselleria d'Administració Pública i la Diputació Provincial d'Alacant són conscients del fet que la col·laboració entre ambdues institucions és de gran importància perquè s'acomplisquen les finalitats d'aquestes, per la qual cosa desitgen signar un conveni de col·laboració, a fi d'estretir les seues relacions.  
Tercer  
Que ambdues parts, i per a una millor col·laboració interadministrativa, consideren d'interès recíproc establir un marc, el qual ha de presidir futures actuacions conjuntes, fonamentalment en els camps següents:  
a) Cursos de formació i perfeccionament del personal de les administracions públiques: autonòmica i local.  
b) Organització de seminaris, jornades i, en general, totes aquelles activitats d'investigació i estudis que calguen per al millor compliment de les finalitats i objectius d'ambdues institucions.  
D'acord amb tot l'anterior, subscriuen el present conveni de col·laboració interadministrativa segons les següents  
Clàusules  
Primera  
La Conselleria d'Administració Pública, a través de l'Institut Valencià d'Administració Pública (IVAP), elaborarà anualment un Pla de Formació adreçat al personal al servei de l'administració local.  
Segona  
La Diputació Provincial d'Alacant podrà aprovar el seu Pla de Formació obert al personal al servei d'altres administracions públiques, el qual podrà integrar-se en el Pla de Formació de l'IVAP. En aquest cas, els cursos integrats en el dit Pla es consideraran validats de manera automàtica en complir amb la dita formalitat.  
A tal efecte, la Diputació haurà de trametre a la Direcció General de l'IVAP la previsió de proposta formativa abans de l'1 de desembre, per a la seua publicació en el Diari Oficial de la Generalitat Valenciana, dins del Pla Anual de Formació per a l'Administració local.  
Tercera  
Els cursos de la Diputació, adreçats exclusivament als seus funcionaris, també podran incloure's en el Pla previst en la clàusula segona, o es podrà proposar la validació singular d'aquests.  
En la resta dels supòsits, només es podran homologar els cursos no inclosos en l'oferta del Pla de Formació de l'IVAP.  
Quarta  
Per a la gestió del Pla previst en les clàusules primera i segona, l'IVAP i la Diputació d'Alacant han de posar a disposició de les activitats les seues instal·lacions, personal i servei de documentació, publicacions, reprografia, biblioteca i traducció, i contribuir al finançament d'aquestes.  
Cinquena  
L'IVAP podrà encomanar a la Diputació l'execució d'activitats formatives adreçades al personal al servei de les administracions públiques, per a la qual cosa se subscriuran acords particulars.  
Sisena  
S'estableix el principi general de sosteniment, a parts iguals, dels cursos, seminaris, jornades, publicacions, investigacions i estudis que siguen organitzats i realitzats conjuntament. En la resta dels casos, les despeses derivades del desplegament d'aquestes activitats seran per compte de l'entitat en l'interès de la qual es realitzen, independentment de la possible col·laboració i/o finançament per l'altra part.  
Setena  
Aquest conveni entrarà en vigor l'endemà de la seua firma i la seua durada serà indefinida, llevat del cas de denúncia expressa de qualsevol de les parts.  
Vuitena  
No obstant la denúncia o la fi de la vigència del conveni, ambdues parts es comprometen a garantir el compliment i finançament, en la forma programada, de les activitats que s'hagen iniciat i no conclòs en el moment de l'extinció del conveni.  
Novena  
Queda sense efecte el conveni subscrit entre la Conselleria i la Diputació Provincial d'Alacant, el 16 de març de 1990.  
En aquestes condicions, queda formalitzat el present conveni marc de col·laboració i, amb la lectura prèvia d'aquest, signen per exemplar duplicat en el lloc i data ut supra.  
El conseller d'Administració Pública de la Generalitat Valenciana,  
LUIS BERENGUER FUSTER  
El president de la Diputació Provincial d'Alacant,  
ANTONIO MIRA-PERCEVAL PASTOR